CCLXXXII.  Monasterii SS. Facundi et Primitivi Sahagunensis protectionem suscipit, possessionesque ac privilegia confirmat.   (Anno 1148, April. 7.)  [ESCALONA,  Hist. de Sahagun,  529.] CCLXXXIII.  Bulla pro abbatia S. Mariae Flabonis-montis.   (Anno 1148, April. 8.) [HUGO,  Annal. Praem.,  I, Pr., p. 547.]
Author: Eugenius III

EUGENIUS episcopus, servus servorum Dei, dilectis filiis, STEPHANO abbati S. Mariae de Flabonis-monte, ejusque fratribus tam praesentibus quam futuris regularem vitam professis, in perpetuum.

Apostolicae sedis auctoritate debitoque compellimur pro universarum Ecclesiarum statu satagere, et eorum quieti, auxiliante Domino, providere. Eapropter, dilecti in Domino filii, vestris justis postulationibus clementer annuimus, et Flabonis-montis ecclesiam, in qua divino mancipati estis obsequio, sub B. Petri et nostra protectione suscipimus, et praesentis scripti patrocinio communimus; statuentes ut quascunque possessiones, quaecunque bona in terris cultis et incultis, pratis, silvis, pascuis, molendinis, decimis, seu aliis, eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino poterit adipisci, firma vobis vestrisque successoribus, et illibata permaneant; in quibus haec propriis duximus exprimenda vocabulis: Ipsam videlicet ecclesiam Sanctae Mariae Flabonis-montis, cum eodem loco et omnibus appendiciis suis; decimam quam Genoldus et haeredes ejus in praedicto loco habebant, et alodium de Lielencourt cum molendino ab eodem et Horrico, cum haeredibus eorum, vobis concesso; et quidquid ecclesia de Ronengis ibidem possidebat; duo molendina et usuarium territorii de Baigneval. Terram quam Luxovienis abbas infra vestrum ambitum possidebat; locum qui dicitur Bertini rivus a comite Hugone supradictae ecclesiae pro animae suae remedio donatum, et quidquid a Simone duce in eodem loco vobis concessum est. Libertatem quam a praedicto comite accepistis ut quicunque de alodio suo seu feodo ad eum pertinente, ecclesiae vestrae vellet impertiri, eis licet dare et vobis accipere; curtem de Dura-aqua cum molendino, quod vocatur Munel, et omnibus pertinentiis suis. Decimas quas ecclesia Sancti Vincentii Bisuntini, et quidquid in culta terra per vos ad agriculturam reducetur, vobis concessit. Illud etiam quod a Leobaldo et haeredibus ejus de supradictis decimis vobis concessum est. Terram quae dicitur frigidus fons, cum usu pascuae de Hagevilla. Praeterea decimam quam Albericus de Tillut donavit vobis, nihilominus confirmamus. Decernimus ergo ut nulli omnino liceat praefatam ecclesiam temere perturbare, aut ejus possessiones auferre, vel ablatas retinere, minuere, aut quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani canonica justitia. Si qua igitur in futurum ecclesiastica saecularisve persona, hanc nostram constitutionem sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus, etc. Datum Remis per manum, etc., VI Idus Aprilis, indictione XI, anno 1148, Eugenii papae III anno quarto.